Ikeys verwerp haatspraak-hempDie foto van die beweerde UK-student . Foto: Twitter Die Universiteit Kaapstad (UK) het Donderdag gesê hy veroordeel enige uitdrukking van rassisme of haatspraak ten sterkste. Dit volg nadat ŉ foto van ŉ beweerde UK-student met ŉ T-hemp aan met die woorde “Kill all whites” daarop geverf, die ronde op sosiale media doen. “Ons is ernstig besorgd oor die foto wat versprei word. Die universiteit het dadelik ŉ ondersoek van stapel gestuur en volg die nodige prosedure. Ons sal die nodige stappe doen om aandag te gee aan hierdie saak,” het die universiteit in ŉ verklaring gesê. Die voorval kom te midde van die “blackface”-herrie nadat twee vrouestudente aan die Universiteit van Stellenbosch (US) hulself klaarblyklik vir ’n studentepartytjie pers geverf en met blinkertjies besprinkel het om soos ruimtewesens te lyk. ‘n Foto wat glo by Wits geneem is. Foto: Facebook Die herrie het vandeesweek ook na die Universiteit van die Witwatersrand (Wits) oorgespoel waar verskeie studente glo T-hemde gedra het met boodskappe soos “F*** white people”. AfriForum Jeug het hierop reageer en gesê universiteitsbesture het geen benul wat konsekwentheid beteken nie. “Hoe kan die universiteit [Wits] dit toelaat? Die universiteit moet onmiddellik teen hierdie studente optree en hulle skors. Met die persgesiggeval in Stellenbosch het die bestuur dadelik ingegryp en die studente geskors sonder om hul ’n kans te gun om hul saak te stel. Dit is hoog tyd dat universiteite regoor die land hulle dubbele standaarde laat vaar,” het Morné Mostert, AfriForum Jeug se nasionale projekkoördineerder, gesê. Mostert is van mening dat universiteite selektief optree wat rassisme op kampusse betref. Hy het gesê AfriForum Jeug sal dié onregverdigheid nie aanvaar nie en studente bystaan as daar teen hulle gediskrimineer word. “AfriForum Jeug is tans besig om te kyk hoe ons die twee studente van Stellenbosch kan bystaan om hulle regte, wat die universiteit so vertrap het, te herstel.”